SET ภาคเช้าพุ่งกว่า 10 จุด รับเฟดชะลอขึ้นดบ.-น้ำมันพุ่งทะลุ 60 เหรียญ ลุ้นทดสอบ 1640 จุด
SET ภาคเช้าพุ่งกว่า 10 จุด รับเฟดชะลอขึ้นดบ.-น้ำมันพุ่งทะลุ 60 เหรียญ ลุ้นทดสอบ 1640 จุด
21 มี.ค. 2562

ผู้สื่อข่าวรายงานว่า ตลาดหุ้นไทยภาคเช้าวันนี้พุ่งกว่า 10 จุด  โดย ณ 10.32 น.ดัชนี SET มาอยู่ที่ 1,637.68 จุด เพิ่มขึ้น 10.06 จุด หรือ 0.62% มูลค่าซื้อขาย 1 หมื่นล้านบาท
โดยทิศทางตลาดเป็นไปในทิศทางเดียวกับตลาดหุ้นต่างประเทศที่ดีดตัวขึ้นตอบรับการที่ธนาคารกลางสหรัฐ (เฟด) ส่งสัญญาณชัดเจนว่าจะไม่ปรับขึ้นอัตราดอกเบี้ยในปีนี้ จากเดิมที่ตลาดคาดว่าจะมีการปรับขึ้น 2 ครั้ง นอกจากนี้ยังได้แรงหนุนจากหุ้นกลุ่มพลังงานหลังค่าการกลั่นพุ่งและราคาน้ำมันพุ่งแรงทะลุ 60 เหรียญต่อบาร์เรล
บล.เออีซี ระบุว่า  วันนี้(21มี.ค.62)คาดดัชนี SET ลุ้นขึ้นหนุนด้วยราคาน้ำมันดิบปรับเพิ่มขึ้นต่อ บวกกับ การคลายความกังวลของนักลงทุนหลัง FED คงอัตราดอกเบี้ยไว้เท่าเดิมพร้อมส่งสัญญาณไม่ขึ้นดอกเบี้ยในปีนี้ประเมินกรอบเคลื่อนไหว 1,625-1,640 จุด
แม้เมื่อคืนตลาดหุ้นจะได้อานิสงส์บวกจาก Sentiment ของตลาดหุ้นสหรัฐฯ หลัง FED ส่งสัญญาณไม่ขึ้นดอกเบี้ยในปีนี้ อย่างไรก็ดีนักลงทุนต้องระมัดระวังในช่วงปลายสัปดาห์นี้ SET Index อาจเผชิญกับแรงขายจากความกังวลของนักลงทุนหลังธนาคารแห่งประเทศไทยปรับลดคาดการณ์ GDP ปี 2562 โตลดลงเหลือ 3.8% จากเดิมที่คาดว่าจะโต 4.0% ส่วนสัปดาห์หน้ามองทิศทางของ SET Index ขึ้นอยู่กับผลการเลือกตั้งและบทสรุปของโอกาสที่จะเกิดการจัดตั้งรัฐบาลผสม
ดังนั้นมอง SET Index มีความผันผวนสูง โดยดัชนีมีแนวรับ 1,615 จุด และแนวต้าน 1,640 จุด มองหากดัชนีย่อเป็นโอกาสเข้าซื้อ 3 กลุ่ม หุ้นเด่น 
บล.กรุงศรี ระบุว่า กลุ่มโรงกลั่น (TOP, PTTGC, SPRC) คาดงบ 1Q19 เป็นบวกจากค่าการกลั่นฟื้นตัวขึ้นและ Stock gain โดย TOP ( ซื้อ/เป้า 90) ได้ Sentiment บวกอย่างต่อเนื่องจากค่าการกลั่นที่กลับมาฟื้นตัว โดยล่าสุดค่าการกลั่น ณ โรงกลั่นสิงคโปร์เร่งตัวขึ้นสู่ระดับ 4.5$/bbl เทียบกับช่วงต้นปีอยู่ที่ระดับ 1.5$/bbl ขณะที่ราคาน้ำมันดิบที่ฟื้นตัวขึ้นใน 1Q19 จะทำให้บริษัทพลิกกลับมามีกำไรจาก Stock gain จำนวนมากเทียบกับ 4Q18 ที่ขาดทุน
ขณะที่กลุ่มธุรกิจน้ำมัน – ราคาน้ำมันดิบ WTI พุ่งทะลุ 60$/bbl จากสต๊อกน้ำมันดิบของสหรัฐลดลง  9.6 ล้านบาร์เรล สวนทางกับที่นักวิเคราะห์คาดว่าจะเพิ่มขึ้น 3 แสนบาร์เรล : โดย EIA รายงานตัวเลขสต๊อกน้ำมันดิบรายสัปดาห์ของสหรัฐลดลง 9.6 ล้านบาร์เรล สวนทางกับที่ตลาดคาดว่าจะเพิ่มขึ้น 3 แสนบาร์เรล ขณะที่สต๊อกน้ำมันเบนซินลดลง 4.6 ล้านบาร์เรล มากกว่าที่ตลาดคาดว่าจะลดลง 2.4 ล้านบาร์เรล ส่งผลให้ราคาน้ำมันดิบตอบรับในทางบวกโดย WTI เพิ่มขึ้น 80 เซนต์ (+1.4%) ปิดที่ 59.83 ดอลลาร์ต่อบาร์เรล
 